**ELŐTERJESZTÉS**

**Tiszavasvári Város Önkormányzata**

**Képviselő-testületének**

**2024. október 24-én tartandó**

**rendes testületi ülésére**

Az előterjesztés tárgya: **A Nyíregyházi Tankerületi Központtal kötött vagyonkezelési szerződés módosítása**

Melléklet:

Az előterjesztés előadója: Balázsi Csilla polgármester

Az előterjesztés témafelelőse: Gazdagné dr. Tóth Marianna osztályvezető

Az előterjesztés ügyiratszáma: TPH/10776-…/2024.

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | SZMSZ 4. melléklet 1.30. pontja |
|  |  |

Az ülésre meghívni javasolt szervek, személyek:

|  |  |  |
| --- | --- | --- |
| **Név** | **Titulus** | **Elérhetősége** |
|  |  |  |

Egyéb megjegyzés:

…………………………………………………………………………………….………………………………………………………………………………………………………………

Tiszavasvári, 2024. október 17.

**Gazdagné dr. Tóth Marianna**

**témafelelős**

**Tiszavasvári Város Polgármesterétől**

**4440 Tiszavasvári, Városháza tér 4. sz.**

**Tel.: 42/520-500 Fax.: 42/275–000 e–mail: tvonkph@tiszavasvari.hu**

Témafelelős: Gazdagné dr. Tóth Marianna

**ELŐTERJESZTÉS**

**- a Képviselő-testülethez -**

**A Nyíregyházi Tankerületi Központtal kötött vagyonkezelési szerződés módosításáról**

**Tisztelt Képviselő-testület!**

A nemzeti köznevelésről szóló 2011. évi CXC. törvény 76/B.§-a valamint a köznevelési feladatot ellátó egyes önkormányzati fenntartású intézmények állami fenntartásba vételéről szóló 2012. évi CLXXXVIII. törvény 8.§ (1) bekezdés b) pontja alapján **az Önkormányzat tulajdonában levő, az intézmény(ek) feladatainak ellátását szolgáló ingatlan és ingó vagyon – ideértve a taneszközöket, továbbá az intézmény(ek)ben levő eszközöket, felszereléseket-, a Nyíregyházi Tankerületi Központ ingyenes vagyonkezelésébe került.** Erre vonatkozóan az önkormányzat és a Nyíregyházi Tankerületi Központ között vagyonkezelési szerződés jött létre.

A Nyíregyházi Tankerületi Központot az önkormányzati tulajdonú ingatlan és ingó vagyonra vonatkozóan ingyenes vagyonkezelői jog illeti meg mindaddig, amíg a köznevelési közfeladat a tankerületi központ részéről történő ellátása az adott ingatlanban meg nem szűnik.

**A 4440 Tiszavasvári, Vasvári Pál utca 97/A. szám alatti ingatlanban a köznevelési feladatellátás megszűnt**.

A vagyonkezelési szerződés 24. pontja alapján az átvevő vagyonkezelésébe adott, a köznevelési feladat ellátáshoz véglegesen feleslegessé vált vagyont beleértve a rendeltetésszerű használat mellett elhasználódott vagy elavult eszközöket is köteles az önkormányzat részére visszaadni, aki köteles azt visszavenni.

Fentiek alapján 2024. augusztus végén kezdődött el az önkormányzat és a tankerületi központ közötti egyeztetés a vagyonkezelési szerződés módosításával kapcsolatban. 2024. augusztus 27. napján a Vasvári Pál utca 97/A. szám alatti telephely vonatkozásában a rendkívüli leltározás megtörtént. Ezt követően 2024. szeptember 6-án, a Tankerület postai úton megküldte az általa már aláírt vagyonkezelési szerződés módosítását.

Önkormányzatunk részéről kérdések merültek fel, ugyanis a Tankerület nem küldte meg részünkre a vagyonkezeléséből kikerülő vagyon felújítására, értékcsökkenésének elszámolására vonatkozó információkat, adatokat.

Az elszámolásra vonatkozó jogszabályi környezetet az alábbiakban ismertetem:

Magyarország helyi önkormányzatairól szóló 2011. évi CLXXXIX tv. (továbbiakban: Mötv.) 109.§ (6) bekezdése az alábbiakat írja elő:

„109.§ (6) **A vagyonkezelő a vagyon felújításáról, pótlólagos beruházásáról legalább a vagyoni eszközök elszámolt értékcsökkenésének megfelelő mértékben köteles gondoskodni és e célokra az értékcsökkenésnek megfelelő mértékben tartalékot képezni.** Ha a vagyonkezelő olyan közfeladatot lát el, amely után bevételének több mint fele az államháztartás valamely alrendszeréből származik, a helyi önkormányzat a vagyonkezelési szerződésben részletezett feltételekkel a bevételekben meg nem térülő elszámolt értékcsökkenésnek megfelelő összeg erejéig elengedheti a vagyonkezelőnek a helyi önkormányzattal szemben fennálló, a kezelt vagyonnal összefüggő hosszú lejáratú kötelezettségét. Ez esetben a vagyonkezelő e bekezdés szerinti kötelezettsége a bevételekben megtérülő értékcsökkenés összegéig áll fenn.”

**A megküldött vagyonkezelési szerződés 4. számú módosítás 2. mellékletét képező ingatlanvagyon tételes lista alapján a Vasvári Pál u. 97/A szám alatti ingatlanon a vagyonkezelés időtartama alatt bekövetkezett értékcsökkenés -32.454.538,-Ft.**

A vagyonkezelő köteles a vagyonkezelésbe vett vagyon után elszámolt és a bevételekben megtérülő értékcsökkenés összegének felhasználásáról évente elszámolni. **A vagyonkezelő a vagyonkezelői jog megszűnésekor köteles a vagyonkezelésébe vett vagyonnak a kezelésbe adása időpontjában fennálló állapotához (értékéhez) viszonyított különbözetével (csökkenésével vagy növekedésével) a vagyonkezelési szerződés szerint elszámolni.**

A Tankerület által megküldött ingatlanvagyon és ingó vagyon tételes lista tartalmazza az egyes vagyonelemek beszerzési értékét és a vagyonkezelés időtartama alatt bekövetkezett értékcsökkenést. **Nem került megküldésre azonban az önkormányzat részére az Mötv. 109.§ (6) bekezdésében előírt értékcsökkenésnek megfelelő mértékű tartalék képzéséről készült kimutatás.**

**Fenti kérdéseinkre a Tankerület az alábbi tájékoztatást adta:**

**„**A Nyíregyházi Tankerületi Központ a vagyonkezelés időtartama alatt a következő beruházásokat valósította meg a Tiszavasvári, Vasvári Pál u. 97/A. szám alatti ingatlanon**:**

- Nyílászárók cseréje bruttó 1.315.528,-Ft.

- Földszinti vizesblokk rekonstrukciója bruttó 9.935.362,-Ft

- Tálaló konyha és ebédlő kialakítása bruttó 9.799.589,-Ft

- Vizesblokk felújítása bruttó 3.797.301,-Ft

- Kültéri kondipark eszközbeszerzés: 387.924,-Ft

A Nyíregyházi Tankerületi Központ minden, az ingatlan állapotának fenntartását szolgáló karbantartási munkákat elvégzett. Azonban a karbantartási munkálatok nem a Tiszavasvári Kabay János Általános Iskola Vasvári Pál utca 97/A. telephely nyilvántartási kódjára lettek lekönyvelve, így azt tudjuk kimutatni, hogy összességében a Nyíregyházi Tankerületi Központ a Tiszavasvári Kabay János Általános Iskola esetében karbantartási munkálatokra 2014-2024 között bruttó 20.504.000 forintot fordított.”

A Tankerület fentebb ismertetett beruházások igazolásaként a beruházásra vonatkozó kivitelezési szerződéseket is megküldte. **Mindezek alapján az ingatlanvagyon vonatkozásában a jogszabályban előírt elszámolási kötelezettségének eleget tett**.

Az **ingó leltárral kapcsolatban** is merültek fel tisztázandó kérdések, mivel a 2012-es vagyonkezelésbe adáskor felvett leltár más felépítésű, struktúrájú, mint a visszaadás érdekében 2024. augusztus 27. napján készült leltár, **így nehezen volt összehasonlítható**.

Az ingó lista egyeztetését követően megállapítást nyert, hogy a Tankerület **2021. évben selejtezési eljárást folytatott** le az intézményben. **A selejtezés** és a nyár folyamán a Vasvári Pál u. 97/A. szám alatti telephelyről az Ifjúság u. 8. szám alatti telephelyre – Szőke Zoltán volt polgármester hozzájárulásával - **áthelyezett ingóságok miatt a Vasvári Pál u. 97/A. szám alatti telephelyen lévő ingó eszközök száma lecsökkent.**

A vagyonkezelési szerződés módosítása 2024. november 1. napjától lép hatályba. A telephelyen a mérőóra állások 2024. október utolsó munkanapján leolvasásra fognak kerülni.

Fentiekre figyelemmel a Nyíregyházi Tankerület által az elszámolás érdekében csatolt dokumentumok alapján javaslom a vagyonkezelési szerződés 4. számú módosításának elfogadását. A vagyonkezelési szerződés módosításának 1. sz. mellékletét képezi a vagyonkezelésből visszaadásra kerülő ingóságok tételes listája, a 2. számú melléklet pedig a vagyonkezelésből visszaadásra kerülő ingatlanok tételes listája.

Kérem a Tisztelt Képviselő-testületet a benyújtott elszámolás és beszámoló áttekintésére és elfogadására.

Tiszavasvári, 2024. október 17.

**Balázsi Csilla**

**polgármester**

**HATÁROZAT-TERVEZET**

**TISZAVASVÁRI VÁROS ÖNKORMÁNYZATA**

**KÉPVISELŐ TESTÜLETÉNEK**

**...../2024. (X…..) Kt. sz.**

**határozata**

**A Nyíregyházi Tankerületi Központtal kötött vagyonkezelési szerződés módosításáról**

Tiszavasvári Város Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 107.§-ban foglalt hatáskörében eljárva az alábbi határozatot hozza:

1. **Elfogadja** Tiszavasvári Város Önkormányzata és a Nyíregyházi Tankerületi Központ közötti **vagyonkezelési szerződés 4. számú módosítását**, **mellyel a 4440 Tiszavasvári, Vasvári Pál u. 97/A. szám alatti ingatlan – az ingatlanban lévő köznevelési feladatellátás megszűnés miatt – kikerül a Nyíregyházi Tankerületi Központ vagyonkezeléséből, az ingatlan visszaadásra kerül Tiszavasvári Város Önkormányzata részére.**
2. **Elfogadja** a vagyonkezelési szerződés 4. számú módosítása **1. számú mellékletét** képező a Tiszavasvári Kabay János Általános Iskola Vasvári Pál utca 97/A. telephely vagyonkezelésből **visszaadásra kerülő ingó vagyon tételes listát a 2024. augusztus 27. napján készített rendkívüli leltárjegyzék figyelembevételével.**
3. **Elfogadja** a vagyonkezelési szerződés 4. számú módosítása **2. számú mellékletét** képező a Tiszavasvári Kabay János Általános Iskola Vasvári Pál utca 97/A. telephely vagyonkezelésből **visszaadásra kerülő ingatlanvagyon tételes listát**.
4. Felhatalmazza a polgármester a vagyonkezelési szerződés módosításának aláírására.

Határidő: azonnal Felelős: Balázsi Csilla polgármester

…/2024.(X.24.) Kt. számú határozat melléklete

**VAGYONKEZELÉSI SZERZŐDÉS**

**4. számú módosítása**

amely létrejött egyrészről a

**Tiszavasvári Város Önkormányzata**  
székhelye: 4440 Tiszavasvári, Városháza tér 4.   
képviseli: Balázsi Csilla Polgármester  
törzsszáma: 732462  
adóigazgatási azonosító száma: 15732468-2-15 bankszámlaszáma: 11744144-15404761

KSH statisztikai számjele: 15732468-8411-321-15   
mint Átadó (a továbbiakban: **Átadó** vagy **Önkormányzat** ), valamint

**Nyíregyházi Tankerületi Központ**   
székhelye: 4400 Nyíregyháza, Sóstói út 31/B.

képviseli: Pécsi Beáta Ágnes tankerületi központ igazgató

adóigazgatási azonosító száma: 15835334-2-15

előirányzat-felhasználási keretszámla száma: 10044001-00336853-00000000 ÁHT azonosítója: 361695

KSH statisztikai számjele: 15835334-8412-312-15 mint átvevő (a továbbiakban: **Átvevő** vagy **Tankerület**)

(a továbbiakban együtt: **Felek**) között alulírott helyen és napon a következő feltételekkel:

1. **Előzménye**k

A nemzeti köznevelésről szóló 2011. évi CXC. törvény (a továbbiakban: Nkt.) 74.§ (1) bekezdése alapján 2013. január 1-jétől *„Az állam gondoskodik – az óvodai nevelés, a nemzetiséghez tartozók óvodai nevelése, a többi gyermekkel együtt nevelhető, sajátos nevelési igényű gyermekek óvodai nevelése kivételével – a köznevelési alapfeladatok ellátásáról.”*

Az Nkt. 76/B.§, valamint köznevelési feladatot ellátó egyes önkormányzati fenntartású intézmények állami fenntartásba vételéről szóló 2012. évi CLXXXVIII. törvény 8.§ (1) bekezdés b) pontja alapján az Önkormányzat tulajdonában levő, az intézmény(ek) feladatainak ellátását szolgáló ingatlan és ingó vagyon – ideértve a taneszközöket, továbbá az intézmény(ek)ben levő eszközöket, felszereléseket –, a Nyíregyházi Tankerületi Központ ingyenes vagyonkezelésébe kerül.

Felek rögzítik, hogy a Nyíregyházi Tankerületi Központ és Tiszavasvári Város Önkormányzata között vagyonkezelési szerződés jött létre.

1. **Szerződésmódosítás tárgya**

A felek rögzítik, hogy közöttük 2013. február 14. napján kelt Vagyonkezelési Szerződést felülvizsgálták. Felek a Vagyonkezelési szerződés *„A szerződés tárgya”* c. pontját módosítják a szerződés 24. pontjában foglaltakra tekintettel.

A vagyonkezelési szerződés 24. pontja alapján az átvevő vagyonkezelésébe adott, a köznevelési feladat ellátáshoz véglegesen feleslegessé vált vagyont beleértve a rendeltetésszerű használat mellett elhasználódott vagy elavult eszközöket is köteles az Önkormányzat részére visszaadni, aki köteles azt visszavenni. A Nyíregyházi Tankerületi Központ a rendeltetésszerű használat mellett elhasználódott vagy elavult eszközök kivételével az egyéb vagyont rendeltetésszerű használatra alkalmas állapotban köteles visszaadni az Önkormányzatnak.

A Nyíregyházi Tankerületi Központot az önkormányzati tulajdonú ingatlan és ingó vagyonra vonatkozóan ingyenes vagyonkezelői jog illeti meg mindaddig, amíg a köznevelési közfeladat a tankerületi központ részéről történő ellátása az adott ingatlanban meg nem szűnik.

A köznevelési közfeladat ellátásának 4440 Tiszavasvári, Vasvári Pál utca 97/A. számú ingatlanban történő megszűnésére tekintettel a Nyíregyházi Tankerületi Központ a fent nevezett ingatlant visszaadja az Önkormányzatnak.

Felek a fent megnevezett Vagyonkezelési szerződést 2024. november 1. napjától az alábbiak szerint módosítják:

*„A szerződés tárgya*

*A Felek megállapodnak, hogy a vagyonkezelési szerződés 1. pontja Szerződés tárgyú számú mellékletében felsorolt ingatlan vagyon tekintetében a Szabolcs- Szatmár- Bereg Megyei Pedagógiai Szakszolgálat Tiszavasvári Tagintézménye a továbbiakban a* ***4440 Tiszavasvári, Hétvezér utca 19. szám*** *alatt a Tiszavasvári Váci Mihály Gimnázium épületében kerül elhelyezésre 208,32 m2 alapterületen, három helyiségében (foglalkoztató szoba) és egy közlekedőben valamint hozzátartozó kiszolgáló helyiségekben kap helyet.*

*Átvevő a fent nevezett ingatlanra vonatkozó vagyonkezelői jogát az ingatlan-nyilvántartásba bejegyezteti, melyhez az Önkormányzat feltétlen és visszavonhatatlan hozzájárulását adja. Felek megállapodnak, hogy a vagyonkezelői jog ingatlan-nyilvántartásba történő bejegyzéséről, valamint annak esetleges módosításáról, törléséről az Átvevő köteles gondoskodni, az ezzel kapcsolatosan felmerülő mindennemű költséget az Átvevő köteles viselni.*

*Felek megállapodnak, hogy a vagyonkezelési szerződés 7. számú mellékletében felsorolt ingatlan vagyon tekintetében törlésre kerül a* ***4440 Tiszavasvári, Vasvári Pál utca 97/A.*** *szám alatti ingatlan, illetve az ingatlanhoz tartozó ingó vagyon tekintettel arra, hogy a továbbiakban az ingatlan nem szolgál köznevelési feladat ellátás helyéül.*

*Felek rögzítik, hogy a* ***4440 Tiszavasvári, Vasvári Pál utca 97/A.*** *szám alatt található ingatlan 2024. október 31. napjáig keletkezett költségei a Tankerületet terhelik, a továbbiakban a fent nevezett ingatlanra vonatkozóan egyik fél sem tart fenn további követelést a másikkal szemben. Az elszámolás a rögzített mérőóra állások alapján történik.(3. sz. melléklet)”*

1. **Záró rendelkezések**

A felek megállapodnak, hogy jelen szerződés mellékletét képezi a módosítás következtében létrejött Nyíregyházi Tankerületi Központ vagyonkezeléséből visszaadásra kerülő ingó vagyon tételes listája (1. számú melléklet),

A Vagyonkezelési szerződés jelen módosítással nem érintett egyéb rendelkezései és mellékletei továbbra is változatlanul hatályba maradnak.

Jelen szerződés a mellékletével együtt érvényes. Jelen szerződésmódosításra egyebekben a Ptk. rendelkezései az irányadók.

Szerződő felek jelen szerződést együttesen elolvasták és közös értelmezést követően, mint akaratukkal mindenben megegyezőt cégszerűen aláírták.

Jelen szerződésmódosítás 4 egymással mindenben megegyező példányban készült, amelyből 2 példány az Átvevőt, és 2 példány az Átadót illeti meg.

Melléklet: 1. számú melléklet: Ingó vagyon listája

2. számú melléklet: ingatlan vagyon listája

3. számú melléklet: Jegyzőkönyv mérőórákról

Tiszavasvári,2024……………. Nyíregyháza, 2024………………..

………………………………………. ……………………………………

**Tiszavasvári Város Önkormányzata Nyíregyházi Tankerületi Központ**

**képviseli képviseli**

**Balázsi Csilla Pécsi Beáta Ágnes**

**polgármester tankerületi igazgató**

Jogilag ellenjegyzem: Jogilag ellenjegyzem: